Fis-7 ta' Diċembru, il-Kunsill adotta regolament li jtejjeb l-istrument tal-UE li jikkontribwixxi għall-istabbiltà u l-paċi (IcSP) Din il-miżura tagħmel parti minn qafas strateġiku madwar l-UE kollha b'appoġġ għar-riforma fis-settur tas-sigurtà. Hija tallinja l-objettivi tal-istrument mal-impenji li l-UE ħadet favur l-għanijiet ta' żvilupp sostenibbli tan-NU u l-kunsens ġdid Ewropew dwar l-iżvilupp milħuq reċentement. L-istrument rivedut jintroduċi l-possibbiltà għall-UE li tiffinanzja miżuri b'appoġġ għat-tisħiħ tal-kapaċitajiet għas-sigurtà u l-iżvilupp (CBSD) ta' atturi militari f'pajjiżi sħab, bl-objettiv li jikkontribwixxu għall-iżvilupp sostenibbli u b'mod partikolari l-kisba ta' soċjetajiet paċifiċi u inklużivi. Ir-regolament ser jiġi ffirmat uffiċjalment fi Strasburgu fit-12 ta' Diċembru. Ser jiġi ppubblikat fil-15 ta' Diċembru u ser jidħol fis-seħħ fis-16 ta' Diċembru. L-IcSP ġie stabbilit fl-2014 bħala parti mill-ġenerazzjoni l-ġdida ta' strumenti tal-UE għall-finanzjament tal-azzjoni esterna. Huwa wieħed mill-għodod ewlenin li jgħinu fil-prevenzjoni u fir-reazzjoni għal kriżijiet f'pajjiżi terzi bħala parti mill-iżgurar ta' ambjent sikur u stabbli. Skont ir-regoli l-ġodda miftiehma llum, l-UE ser tkun f'pożizzjoni li tassisti lis-settur tas-sigurtà u, f'każijiet eċċezzjonali, tappoġġa l-militar b'diversi modi, fosthom permezz ta': appoġġ finanzjarju biex tissaħħaħ il-kompetenza tal-militar biex iwettaq kompiti marbuta mal-iżvilupp u mas-sigurtà tal-bniedem bħar-rikostruzzjoni u r-riabilitazzjoni tal-infrastruttura ċivili, it-tneħħija tal-mini u kompiti tal-protezzjoni ċivili; il-forniment tat-tagħmir u l-infrastruttura għall-militar fl-oqsma tal-informatika, it-trasport, il-komunikazzjoni, l-infrastruttura tal-ilma u s-sanità; taħriġ, mentoring u pariri. Ir-regolament ma jippermettix li l-assistenza tal-UE tintuża biex tiffinanzja nfiq militari rikorrenti, il-forniment ta' armi u munizzjon jew tagħmir letali jew taħriġ għall-ġlied. Il-miżuri l-ġodda ser jiġu allokati EUR 100 miljun għall-perijodu 2018-2020. Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa